text: Strikkede smykker skal hjælpe trængte børnefamilier
  03 december 2016 kl. 15.53
  Julemanden sætter strikkerne fra Den Store Strikkedyst på en usædvanlig prøve i TV SYDs adventsprogram Den Store Strikkedyst holder jul på Krusmølle.
  De rutinerede strikkere skal søndag strikke smykker i garn og metal i TV SYDs adventsprogram. Det går til et godt formål.
  Smykkerne bliver fra mandag bortauktioneret til fordel for foreningen ”Et hjerte for alle”, der samler penge ind til trængte børnefamilier i Aabenraa kommune, så de kan få råd til at holde jul.
  Koushi Radhakrishnan – deltager i første sæson af Den Store Strikkedyst og senere vært på programmet – tryller med perler og metal på Krusmølle sammen med tre andre strikkedystdeltagere, nemlig Lasse Uno Hollen, Mette Larsen og Britta Andreasen.
  Tine Baarts Andsager, sognepræst, Aabenraa: "På bare en time fremtryllede strikkerne disse meget personlige og flotte smykker, som nu kan glæde andre - ikke mindst dem, der får julehjælp."
  - Det var en flot præstation af strikkerne, og jeg er dybt imponeret over deres kreativitet, forståelse for opgavens alvor og fine tanker bag hvert smykke. Og på bare en time fremtryllede strikkerne disse meget personlige og flotte smykker, som nu kan glæde andre, både dem, der køber smykkerne og ikke mindst dem, der får julehjælp, siger en begejstret sognepræst fra Aabenraa, Tine Baarts Andsager, der på vegne af ”Et hjerte for alle” modtog smykkerne.
  ”Den Store Strikkedyst holder jul på Krusmølle” bliver vist på TV SYD+ søndag kl. 19.55. I videoen øverst i artiklen kan du få et smugkig på, hvordan strikkerne reagerede på den usædvanlige opgave i brevet fra julemanden.
  Smykkerne sælges på en såkaldt hollandsk auktion i Aabenraa, hvor hvert smykke sættes til salg for 1.000 kroner. Det sker på mandag den 5. december. Derefter bliver prisen sat ned med 50 kroner per dag. Hele beløbet går ubeskåret til at hjælpe trængte børnefamilier med julemad og julegaver. Så det gælder om at være hurtigt ude, hvis man både vil sikre sig et unikt smykke og støtte den gode sag.
  Tine Baarts Andsager, sognepræst, Aabenraa: "Jeg er dybt imponeret over strikkernes kreativitet, forståelse for opgavens alvor og fine tanker bag hvert smykke. "
  - Man siger jo, at julen er hjerternes fest. Altså den højtid, hvor vi skal tænke med hjertet og give til andre. Det er efter min mening, det der gør julen til noget helt særligt og elskeligt - fordi den netop fokuserer på, hvor vigtigt det er at huske at give. "Et hjerte for alle" samler penge ind i løbet at året. Men op til jul, sætter vi turbo på indsamlingen ved forskellige initiativer, for eksempel i julehjertebyen, ved donationer, og altså også ved denne smykkeauktion, uddyber sognepræst Tine Baarts Andsager.
  Hjælpen fra ”Et hjerte for alle” bliver uddelt som gavekort til kommunens forretninger til trængte børnefamilier i Aabenraa Kommune, så de kan få råd til at holde jul.
  Smykkerne er fra på mandag udstillet i julehjertebyen i Aabenraa, hvor man kan se dem og byde på dem. Det er ikke muligt at byde på smykkerne via internettet.
  
  